Modum

Modum er en kommune i landskapet Buskerud i Viken fylke. Den lå fra 1679 til 2020 i Buskerud amt og Buskerud fylke. Den grenser i nord til Krødsherad og Ringerike, i øst til Hole og Lier, i sør til Øvre Eiker, og i vest til Sigdal. Modum kommune dekker 517 km² og hadde per 1. januar 2009 12 872 innbyggere.


== Geografi ==


=== Vann og elver ===
Modum kommune har en lang strandlinje langs Tyrifjorden, Norges femte største innsjø. Denne innsjøen dreneres gjennom en slags fjordarm, Bergsjøen, som ved  ved Geithus går over i Drammenselva. På sin vei gjennom kommunen mottar denne elva vann fra to store sideelver, (Snarumselva og Simoa). Alle disse elvene har hver seg flere store og små fosser, og disse har vært energikilder for mange ulike virksomheter og industrier gjennom mer enn 500 år.


=== Verneområder ===
Verneområder i Modum kommune:

Grønknuten naturreservat, opprettet 9. juli 1993, 10 453 da
Dokkene naturreservat, opprettet 10. juni 2005, 399 da
Finnemarka naturreservat, opprettet 9. juli 1993, 19 668 da
Ramfoss naturreservat, opprettet 13. desember 2002, 427 da
Tyrifjorden dyrefredningsområde, opprettet 27. august 1954, 5 121 da
Ullhaugtoppen naturminne, opprettet 15. januar 1988, 10 da
Vassbunn naturreservat, opprettet 22. juni 2018 (cirka 119 daa, hvorav cirka 57 dekar landareal)
Vikersund–Bergsjø biotopvernområde, opprettet 22. juni 2018 (cirka 3 232 daa, hvorav cirka 200 dekar landareal)


== Samfunn ==


=== Kirker i Modum ===
Gulsrud kirkested
Vikersund kirkested
Vike kirkeruin
Nykirke kirkested
Heggen kirke
Rud kirkested
Åmot kirke
Vestre Spone kirke
Olavskirken på Modum Bad


=== Kommunikasjoner ===
Modum har et stor og sammensatt veinett. Riksvei 350 er hovedveien gjennom kommunen, mot nord til Hønefoss og mot sør til Hokksund og Drammen. Fylkesvei 144 er lokalvei øst for Drammenselva, sør for Geithus. Fylkesvei 149 går sørover fra Åmot på vestsiden av Drammenselva til tettstedet Skotselv i nabokommunen Øvre Eiker. Fylkesvei 287 tar av vestover fra Åmot og fører til Sigdal langs elva Simoa. Fylkesvei 148 går nordover fra Åmot og gir forbindelse til bygda på vestsiden av Snarumselva. Fra Vikersund går Fylkesvei 280 mot østsiden av den samme elva forbi Snarum kirke og videre til Krøderen og riksvei 7 som fortsetter gjennom Hallingdal. Fylkesvei 284 går fra Vikersund gjennom hele Øst-Modum langs Tyrifjorden og Holsfjorden til Sylling i Lier kommune.
En av landets eldste jernbaner ble bygd for å lette transporten av trelast langs Drammensvassdraget; i 1868 var Randsfjordbanen ferdig fra Hokksund til Vikersund og ga kommunen jernbaneforbindelse med hovedstaden. Randsfjordbanen ble forlenget til Hønefoss og fra Vikersund ble det bygd jernbane til Krøderen. I dag kjøres togene på Bergensbanen på Randsfjordbanen, men de har ingen stopp i Modum kommune.


=== Tettsteder ===
Kommunen har tettstedene Sysle, Åmot, Geithus og administrasjonssenteret Vikersund. Kommunen er fra naturens sider oppdelt, og de ulike delene har vært omtalt som Øst-Modum, Midt-Modum og Vest-Modum. , samt flere bygder, blant annet Snarum. Kommunesenteret Vikersund ligger ved sørenden av Tyrifjorden.


=== Næringsliv ===
Den største arbeidsgiveren i Modum er kommunen, som sysselsetter i alt 818 årsverk. Entreprenøren Albert Kr. Hæhre følger så med sine 206 årsverk. Deretter kommer Modum Bad, som gir nesten 200 årsverk (2009). Den største industribedriften i kommunen er Elko AS med 130 årsverk. Tyrifjord Hotell er et overnattingssted i Modum etablert i 1981.


=== Skoler ===
Vikersund skole
Enger skole
Stalsberg skole
Sysle skole
Nordre Modum ungdomsskole
Søndre Modum ungdomsskole
Buskerud videregående skole


=== Institusjoner ===
Modum Bad er en landsdekkende institusjon for behandling av psykiske lidelser.


== Politikk ==


=== Kommunestyrevalget 2019 ===


=== Kommunestyrevalget 2015 ===


== Historie ==
Modum er en betydelig jord- og skogbrukskommune, og mye tyder på at folk tidlig ble oppmerksomme på mulighetene som fantes i denne bygda. Helleristningsfeltene i Katfoss ved Geithus er ca. 6.000 år gamle og vitner om tidlig bosetning.
Bygdebøker fra Modum og Lier nevner bosetning i Finnemarka fra 1600-tallet, og Glitregårdene kan være ryddet tidligere. Navnet var i 1528 stavet Glittre, trolig et bruk stykket opp ved finnebosetningen som tok til rundt 1650. Presten på Heggen hadde en sag der, og de første finnene ryddet i prestens skog. Den lille Glitresagen tilhørte i 1658 Gabriel Pedersens enke på Bragernes. I 1654 opplyses at Jøsslia lå under presteboet som seterbruk, og var bygslet bort til noen finner som også bygslet Åsemyr og Sandungen.Gjennom 17-, 18- og 1900-tallet gikk Modum stadig mer i retning av å bli en industrikommune. Blaafarveværket var en stor bergverksbedrift med ca. 1900 ansatte rundt år 1840. Geithus og Kattfoss har hatt en betydelig papir- og celluloseindustri i mange år. I 1868 var Randsfjordbanen ferdig fra Hokksund til Vikersund. Fra Vikersund kan man ta Krøderbanen, Norges lengste museumsjernbane. Randsfjordbanen blir ofte kalt Bergensbanen. Vikersund er kommunens eneste operative jernbanestasjon.
Kommunen har dessuten mange fossefall, noe som har gitt muligheten til utbygging av en rekke kraftstasjoner.


=== Kulturminner ===
Liste over kulturminner i Modum

Blaafarveværket, industrianlegg og gruver for produksjon av kobolt; nå museum
Mælum i Modum, fredet våningshus oppført 1707
Enger i Modum, våningshus, fredet i 1923
Heggen prestegård, gårdstun, fredet 1991
Modum Bad, bl.a. park og grøntanlegg
Buskerud hovedgård, en rekke arkeologiske funn på gården
Korketrekkeren i Modum, fredet veihistorisk anlegg
Geithus bru, verneverdig bru, vernet i reguleringsplan
Krøderbanen, Norges lengste museumsjernbane
Katfoss, bergkunst, flere lokaliteter i elva
Furumo i Modum, fangstlokalitet
Bademoane, kullfremstillingsanlegg
Brustigåsen, bygdeborg
Hassel gruve, som tilhørte Hassel Jernværk, nord for gården Hassel ved Skotselv


== Kultur ==


=== Severdigheter ===

Blaafarveværket – en av landets mest besøkte turistattraksjoner. På selve Værket arrangeres hver sommer en ny kunstutstilling med kjente kunstnere. Øvrige attraksjoner på området er flere kafeer, koboltmuseum og Barnas bondegård. Blaafarveværket omfatter også Nyfossum (direktørbolig), Nymoen nr. 9, Haugfoss (landhandel og spisested), koboltgruvene og Th. Kittelsen-museet.
Vikersundbakken – verdens største hoppbakke siden 2011, bygget første gang i 1936. Siste bakkerekord er også verdensrekorden på 253,5 meter og ble satt av Stefan Kraft i 2017.
Krøderbanen – Norges lengste museumsjernbane (26 km.) går fra Vikersund til Krøderen, med westernforestilling i «Deadwood city» på Kløftefoss.
Heggen kirke – korskirke fra 1200-tallet, Modums eldste bygning.
Ole Einars Standplass – statue av skiskytteren Ole Einar Bjørndalen som ble avduket 13. september 2008, og rasteplass.


=== Media ===


=== TV ===
TVModum er en selvstendig reklamefinansert lokal-TV-kanal, som sender lokale nyheter og annet lokalt innhold på Modum Kabel-TVs nett i Modum kommune og på Internett.


=== Aviser ===
Bygdeposten - Lokalavis med base i Vikersund. Både nettavis og fysisk avis. Den fysiske avisen utkommer hver tirsdag, torsdag og lørdag. Bygdeposten dekker Modum, Krødsherad, Sigdal og Øvre Eiker (Midt-Buskerud)
Drammens Tidende – Regionalavisens eneste gjenværende lokalkontor ligger i Vikersund, og har en til to journalister som dekker Modum, Sigdal og Krødsherad fra dette kontoret.


=== Radio ===
Radio Modum – nærradiokanal med base i Geithus. Kanalen hadde nedslagsfelt i Modum, Sigdal, Krødsherad, samt deler av Øvre Eiker og Ringerike, og var en allmennradio med kristen profil. Den gikk konkurs og la ned driften den 15. januar 2015, men gjenoppsto 10. september 2015.


== Kjente personer fra Modum ==
Christian Skredsvig (1854–1924), maler og forfatter
Tone Sinding Steinsvik (f. 1941), kunstnerisk og administrerende direktør ved Blaafarveværket
Christopher Hornsrud (1859–1960), ordfører og statsminister
Line Jahr (f. 1984), skihopper
Gordon Johnsen (1905–1983), grunnlegger av Modum Bad
Odd Flattum  (f. 1942), ordfører (Ap), fotballpresident
Johan Kaggestad (f. 1943), idrettstrener
Kjell Bjørndalen (f. 1946), fagforeningsleder, formann i Fellesforbundet 1991-2007
Albert Kr. Hæhre (f. 1954), gründer og entreprenør
Thure Erik Lund (f. 1959), forfatter
Ole Gunnar Fidjestøl (f. 1960), skihopper
Jørre Kjemperud (f. 1968), sandvolleyball-spiller, OL-deltaker
Ole Einar Bjørndalen (f. 1974), skiskytter
Nils Bech (f. 1981), sanger og performanceartist


== Referanser ==


== Eksterne lenker ==
Offisielt nettsted 
(en) Modum – kategori av bilder, video eller lyd på Commons 
(no) Modum i Store norske leksikon
(no) Kultur i Modum på kart fra Kulturnett.no
(no) Vikersund Skiflyging
(no) Modum kommune
(no) Portalside med musikknytt fra bl.a. Modum Arkivert 6. oktober 2013 hos Wayback Machine.
(no) Befolkningsendringer i Modum (Statistisk sentralbyrå)
(no) Tall om Modum kommune (Statistisk sentralbyrå)
(no) Modum Næringsråd